Nové znenie

Predkladacia správa

Materiál „Správa o pokroku v rozvoji obnoviteľných zdrojov energie vrátane stanovenia národných indikatívnych cieľov pri využívaní obnoviteľných zdrojov energie“ je predkladaný na základe úlohy B.3 uznesenia vlády SR č. 282/2003, ktoré ukladá podpredsedovi vlády a ministrovi hospodárstva v spolupráci s ministrom životného prostredia a ministrom školstva predložiť na rokovanie vlády správu o pokroku v rozvoji obnoviteľných zdrojov energie, vrátane stanovenia národných indikatívnych cieľov pri využívaní obnoviteľných zdrojov energie.  Uznesením vlády č. 1064/2003 sa presunul termín splatnosti predmetnej úlohy B.3 na 30. apríl 2004.

Cieľom predkladaného materiálu je podať správu o využívaní obnoviteľných zdrojov energie, ich potenciáloch a bariérach, ktoré eliminujú ich širšie využívanie. Správa takisto stanovuje národné indikatívne ciele pre výrobu elektrickej energie z obnoviteľných zdrojov energie.

Uvedenému cieľu je prispôsobená aj štruktúra predloženej správy, ktorá je rozdelená na štyri časti. V prvej časti sú popísané úlohy SR vyplývajúce zo smernice 2001/77/ES a význam obnoviteľných zdrojov energie. 
V druhej časti je popísaný indikatívny cieľ definovaný v prístupovej zmluve SR k EÚ, stav implementácie smernice v oblasti legislatívy, podporné programy pre rozvoj obnoviteľných zdrojov energie a opatrenia pre ďalší rozvoj. 
V tretej časti je uvedený súčasný stav vo využívaní obnoviteľných zdrojov energie.
V poslednej časti sú definované národné indikatívne ciele pre roky 2010 pre oblasť rozvoja využívania elektrickej energie z obnoviteľných zdrojov energie.
Odporúčaný variant pre minimálny cieľ výroby elektriny z obnoviteľných zdrojov energie v roku 2010, ktorý je vo výške 19% podielu na celkovej spotrebe bežného roka, zahŕňa aj výrobu z veľkých vodných elektrární.

Táto správa nevyvolá uskutočnenie organizačných, materiálno-technických alebo personálnych zmien. Bude mať pozitívny vplyv na životné prostredie, pretože zabezpečí informovanie o rozvoji v oblasti využívania obnoviteľných zdrojov energie.
 
Materiál bol na základe pripomienok Ministerstva financií SR doplnený v rámci medzirezortného pripomienkového konania o Doložku finančných, ekonomických, environmentálnych vplyvov a vplyvov na zamestnanosť. Ministerstvo financií SR listom č. 13848/2004-41 zo dňa 24. 5. 2004 akceptovalo vysvetlenie, ktoré sa týkalo ostatných zásadných pripomienok a považuje materiál za bezrozporový.